Papersnake/gushiwen huggingface dataset:
次二十一兄季北九日韵
晁说之（宋代）

清秋九日至，晚菊两三开。
愁把他乡酒，思登故国台。
赐怀朝士宠，诗想从臣才。
向晚能无泪，飘飘雁影来。
虎丘
陈藻（宋代）

竹瘦门逾静，楼高山太低。
白烟青树走，细雨大江迷。
野水东西流，园蔬上下畦。
僧无城市去，岩有鬼神栖。
龙眠操三章赠李元中
黄庭坚（宋代）

螳臂美兮当车蟹螯强兮斗虎。
我观兮上下四方，或锡予兮以大武。
金石兮水波，松柏兮雨霜。
有时女兮不春，我欲筮兮同床。
筮告予以不好，予与居兮甚斌。
秦人同炙兮徒欺予，予和羹兮众吐之。
南山雾兮楚氛，其在兹兮斗日月。
扬汤兮救喝，从子休兮龙眠之樾。
宋颂九首 其一 圣武
石介（宋代）

圣武惟扬，鹰师虎旅。至于澶渊，执彼丑虏。丑虏之来，蜂虿敢怒。

我师如林，不怒以惧。既俘其帅，请示死所。
旬休日过仁王寺
曾巩（宋代）

杂花飞尽绿阴成，处处黄鹂百啭声。
随分笙歌与樽酒，且偷闲日试闲行。
祗役道中二首 其一
宋祁（宋代）

濩落无容物，嵚埼可笑人。唯当荷农笠，不称荐华绅。

宦味真缰锁，生涯累水薪。穷途计安出，祗是有沾巾。
赠古泉相士
黎廷瑞（宋代）

土阶章韶风日美，巢父不听却洗涧中水。
象犀满山珠塞渊，弃不之顾但酌岭外泉。
呜呼千丈之浑泥数斗，一滴清泠空宇宙。
古人今人同此耳与口，古泉眼中见有相似二君不。
我亦有耳但愿听松风，有口只饮酒。
寄游良臣五绝 其四
欧阳澈（宋代）

登云胜概脱风埃，顿费诗仙赋咏才。忆得年时共轰饮，罗衣曾暗裛香煤。
愚溪
华镇（宋代）

潇湘同泻处，一水亦东倾。屈曲游龙势，玲珑戛玉声。

傍城无暂浊，当暑有馀清。楚俗真怀古，犹传梦客名。
吴门逢吴孝甫
康从理（明代）

握手天涯问钓矶，别情归思两依依。
年华共老芙蓉剑，生事孤怜薜荔衣。
雁外清砧侵坐急，霜边残叶傍愁飞。
十年歧路怀君意，一入青山会转稀。
送道人归华阳
周文璞（宋代）

山中无酒禁，户户有松醪。
旋汲泉炊饭，多挑笋助庖。
天灯将出现，野月未能高。
忆我初游日，先将石洞敲。
对酒
陆游（宋代）

社醅又借醉颜酡，手挽邻翁作浩歌。
江月偏能照蓬户，京尘终不污渔蓑。
苦吟且复欹吾帽，对弈真当烂汝柯。
回首纷纷俱梦耳，人间何处有天魔！
牡丹
宋咸（宋代）

轻雾欲笼藏暮碧，断霞初怨误朝红。
即时苦待千枝烂，计日先愁一树空。
外客定闻琼宴赏，护春长把锦帷蒙。
寄留交代元子发
曾巩（宋代）

青云宝构虽同直，白发鱼符各未归。
倚玉讵应公论许，续貂还恐邑人非。
莫辞海畔留连久，须惜天涯故旧衡。
预想明年双节召，九霄鹏翼看横飞。
访单传上人于瀑布霞岛
梁维栋（明代）

大人多丽壑，谁此觅奇观。一刹从天外，诸峰特地攒。

泉迎三涧从，瀑洒万珠寒。瑞草龙髭似，芳苔鸟篆看。

月光时隐见，霞色远瀰漫。绝壁丹梯险，危巅石磴盘。

侧身防圻岸，屏息瞰斜湍。欲尽诸天胜，旋惊鸟道难。

攀藤垂一线，入户绕千竿。流响俱弦管，林香半蕙兰。

云松窥定密，霞岛得传单。说法天花坠，翻经贝叶残。

君登能者岸，余访志公坛。妙辩驱尘劫，深谈沦腑肝。

传餐香积远，啜茗露华漙。却恨林泉外，苍生未奠安。
偈颂一百三十三首 其二十三
释法薰（宋代）

去却一，拈得七。通天大路，万重铁壁。枫桥心肝五脏，一时剖出。

臭骨头，信彩掷。百千万种神通，只消道个不必。
木兰花·燕鸿过后莺归去
晏殊（宋代）

燕鸿过后莺归去，细算浮生千万绪。长于春梦几多时？散似秋云无觅处。
闻琴解佩神仙侣，挽断罗衣留不住。劝君莫作独醒人，烂醉花间应有数。
流河驿泊舟夜月言意二首 其二
陈万策（清代）

御河牵缆溯洄漩，去国何须意惘然。社燕将雏回故垒，洲鸿刷羽上高天。

行囊剩有经书满，舞袖翻归锦绮鲜。素影沙光澄似练，浩歌一曲扣吴舷。
桃花岭图歌寿太宰杨梦山先生
于慎行（明代）

长安三月烟如织，上苑桃花看不极。主人旧是武陵人，别有春林千树色。

千树万树玉岭赊，烂漫风前十里花。细缬半含仙掌露，繁枝齐吐赤城霞。

主人数椽筑洞口，手植城堤几十亩。笛里香分画阁梅，楼头艳拂金堤柳。

花间漉酒醉朱颜，石几松床自闭关。不遣红尘来陌上，惟容流水到人间。

只道林中聊可住，芳菲又满咸阳路。扫尽玄都观里泥，栽成濯锦江头树。

还将幅素写花源，半染山光半水痕。拂拭自疑真境近，不知春色在公门。

君不见度索山前花落晚，千年一结条支卵。东方先生太苦饥，啖馀半核如金椀。

又不见仙人子晋遨五城，白鹤朝骖海上行。缑山瞥见花成雨，沈醉吹残月夜笙。

主人亦住三山岛，瑶池仙种分来早。花开几度笙几曲，日上扶桑春未老。
建炎丞相成国吕忠穆公退老堂 其一
张澄（宋代）

均佚归来一品崇，赤城新野焕仙风。功存社稷今全德，身佩安仙本至公。

宁似乐天丹灶破，不令北海酒樽空。中原未靖戎氛恶，会有吁谟沃舜聪。
题金城县汉李夫人墓
陈宜甫（元代）

延年歌发汉主惑，缘何倾城再倾国。为言美人绝姿色，旷代不遇难再得。

瑶台金屋流春风，夫人绰约真天容。等閒承恩媚一笑，六宫烁伏花颜红。

宠深体弱忽寝疾，不愿君王顾衰质。儿将有托即瞑目，死别那知恨无极。

玉箫声断知何许，落日悲风愁万古。一从香骨葬金城，芳草青连茂陵土。
送通上人谒贾寺丞
李龏（金朝）

进乏梯媒退又难，近因多难怕长安。相知莫话诗心苦，乞取新诗合掌看。
过叶苔矶故居有感
顾逢（宋代）

天井坊中过，令人忆故知。
几回上心处，诸老倚楼时。
犹记负暄稿，谁传咏史诗。
坐间年最小，今已白髭眉。
城南晚归
刘敞（宋代）

高秋变摇落，远水露澄明。飞鸟江中堕，孤帆木末征。

逆风吹帽侧，疏雨逐云行。兴尽聊当反，涂穷眼自惊。
送嗣端东归
释希昼（宋代）

远念生泉石，人中事欲销。
卷衣城木落，寻寺海山遥。
帆影迷寒雁，经声隐暮潮。
后期俱未定，况我鬓先凋。
金丹诗诀 其九十七
陈楠（宋代）

翠娥独立水晶宫，体态娇娆有意浓。半夜黄婆来叩户，作媒嫁去与金翁。
霜天晓角·合儿幽静处
赵长卿（宋代）

合儿幽静处，围炉面小窗。好是斗头儿坐，梅烟炷、返魂香。对火怯夜冷，猛饮消漏长。饮罢且收拾睡，斜月照、满帘霜。
雁山
左纬（宋代）

乱山无限好，幽径有时迷。石骨秋偏瘦，松梢老却低。

天寒闻雁过，月白见乌栖。海上知名地，无人识马蹄。
西园
陆游（宋代）

半掩朱门藓径斜，翠屏绣谷忽谽＊。
高高下下天成景，密密疏疏自在花。
江近夕阳迎宿鹭，林昏残角促归鸦。
吾舟已系津南岸，唤客犹能一笑哗。
送谢文祥御史谪南陵丞
彭韶（明代）

零露一以坠，原野生微凉。金风转萧索，四壁虫吟螀。

夜长不能寐，揽衣起徬徨。仰视天宇阔，素月扬辉光。

奄忽浮云驰，肃肃雁南翔。一啄谅易谋，岂不足稻粱。

穷海累臣书，藉尔远见将。羽毛尚摧落，怆惶未能忘。

云胡抱孤影，悠悠岐路长。愿言随阳归，以慰朝夕望。
木兰花
李石（宋代）

一春闲却花时候。小阁幽窗长独守。晴云南浦梦还空，初月西楼眉也皱。

马嘶何日门前柳。脉脉盈盈相见后。心头有事不难知，面上看谁真个瘦。
念昔游四首
胡仲弓（宋代）

昔游金山寺，一苇破沧溟。
怒涛正拍天，风雨歘晦冥。
江豚急吹浪，水央轰雷霆。
满船失颜色，莫辨死与生。
此时娄师德，高卧看长鲸。
过午忽开霁，济岸犹登瀛。
清风泛我衣，阳光射檐楹。
舟人相慰劳，山僧笑出迎。
行行金鳌背，月鉴浮空明。
波平蒙天影，潮静闻经聋。
殿阁耀金碧，守护真龙形。
系缆少沉吟，红轮江西倾。
炬火烁江面，直使潜鳞惊。
因成一宿觉，问津维扬城。
重来知几时，未计岁月成。
梦中登翠微山得句
罗有高（清代）

坭径绝猿引，欹峰倚天赤。中有辟世人，邻聚谈古易。

春晴放鸡豚，烂漫桃花碛。雪意玉寒松，奡峭穿壁立。

以此阅世运，蒙萝深寂历。夜静闻古琴，起步月浩白。

漭哉化城游，酣嬉醉空碧。下界啼秋虫，俯仰一太息。
扬子江
张祖同（清代）

十年烽火金山寺，孤棹蒲帆铁瓮城。日暮鱼龙纷出没，云边鹳瓮自飞鸣。

江流万古无归日，野没千村有哭声。几处楼船笳鼓动，极天风浪一伤情。
送张抚民一之寅长捧表北上用前韵
苏葵（明代）

旌旗道上风初暖，箫鼓江边月正明。梦切彤云忘跋涉，心悬红正吐衷诚。

遥瞻雉扇开天仗，近听鸡人报晓声。朝罢从容献民瘼，定应风采压阳城。
舟次严陵滩
章烜（清代）

秋江遥望势瀰漫，百丈荒堤卧远澜。平地拓开三面水，宿云放出几重峦。

风高鸟爱搏霄易，滩急船怀退步难。为有披裘人坐钓，至今五月尚馀寒。
同弋阳李少卿宿莲塘寺次古诗韵 其二
韩雍（明代）

山寺岧峣倚碧峰，偶来假榻快心胸。行营漏起三吹角，古殿香然一扣钟。

故旧情深欢会合，圣明恩重幸遭逢。素餐却念农家苦，烟火东林尚夕舂。
题成都宪江
魏了翁（宋代）

勤似忉忉廉揭揭，谨疑𪘏𪘏信悾悾。佩韦董子柔成缓，专瑟梁丘和近同。

义利只差丝杪忽，功夫端验始衷终。六箴须把公忠贯，公处还归一字忠。
寺居
陈与义（宋代）

招提远占一牛鸣，阻绝干戈得暂经。
梦境了知非有实，醉乡不入自常醒。
楼台近水涵明鉴，草树连空写素屏。
物象自堪供客眼，未须觅句户长扃。
和褒山因老二首
王之道（宋代）

湖上逢师又到家，别来诗句好相夸。
休嗟晚菊今迷草，且喜寒梅欲放花。
丈室香温严宝坐，将坛风软拥高牙。
相思对雪酬珠玉，不觉茅檐送月华。
念奴娇·避地溢江书于新亭
王澜（宋代）

凭高远望，见家乡、只在白云深处。镇日思归归未得，孤负殷勤杜宇。故国伤心，新亭泪眼，更洒潇潇雨。长江万里，难将此恨流去。
遥想江口依然，鸟啼花谢，今日谁为主。燕子归来，雕梁何处，底事呢喃语。最苦金沙，十万户尽，作血流漂杵。横空剑气，要当一洗残虏。
菩萨蛮
陈克（宋代）

柳条窣窣闲庭院。锦波绣浪春风转。红日上阑干。晚来花更寒。

风檀金隐起。翠被香烟里。幽恨有谁知。空梁落燕泥。
虎丘十咏 其十 陆羽井
顾瑛（元代）

雪霁春泉碧，苔侵石甃青。如何陆鸿渐，不入品《茶经》。
水调歌头 赠宝奄
李道纯（元代）

道乃法之体，法乃道之余。双全道法，横拈倒用总由渠。只这元神元气，便是天兵将吏，除此外都无。说与洞蟾子，定里作工夫。守为胎，用为窍，假为符。既明此理，何须苦泥墨和朱。若使精凝气固，便可驱雷役电，妖怪悉皆诛。行满功成日，谈笑谒仙都。
晚立
黄文雷（宋代）

独游得荒蹊，晚意与心会。水声远才闻，山色静可对。

鸟语林塘边，犬鸣篱落外。柴门未须关，月在东峰背。
短歌行
王建（唐代）

人初生，日初出。
上山迟，下山疾。
百年三万六千朝，夜里分将强半日。
有歌有舞须早为，昨日健于今日时。
人家见生男女好，不知男女催人老。
短歌行，无乐声。
送裴頔侍御使蜀
钱起（唐代）

柱史才年四十强，须髯玄发美清扬。朝天绣服乘恩贵，

出使星轺满路光。锦水繁花添丽藻，峨嵋明月引飞觞。

多才自有云霄望，计日应追鸳鹭行。
西村晚泊
林逋（宋代）

弭棹危桥外，霜村乍夕阴。
田园向野水，樵采语空林。
白鸟归飞远，青山重复深。
那堪迟新月，谁复赏微吟。
五忆诗有序 其五 玄墓山双桂
张元凯（明代）

玄亭回合众山苍，芰服初裁葛屦凉。双树剩能飘桂馥，九秋秖恐败兰芳。
春日寄杨八唐州二首
刘禹锡（唐代）

淮西春草长，淮水逶迤光。燕入新村落，人耕旧战场。

可怜行春守，立马看斜桑。

漠漠淮上春，莠苗生故垒。梨花方城路，荻笋萧陂水。

高斋有谪仙，坐啸清风起。
次韵魏承议
毕仲游（宋代）

翠柏相交夹路深，闭门憔悴白头吟。晓风驾月粘天去，宿雨堆云接地阴。

酒伴留连非北道，交情珍重比南金。近来发落牙仍缺，惟有如丹一寸心。
绕佛阁（大石旅情）
周邦彦（宋代）

暗尘四敛。楼观迥出，高映孤馆。清漏将短。厌闻夜久，签声动书幔。桂华又满。闲步露草，偏爱幽远。花气清婉。望中迤逦，城阴度河岸。

倦客最萧索，醉倚斜桥穿柳线。还似汴堤，虹梁横水面。看浪飐春灯，舟下如箭。此行重见。叹故友难逢，羁思空乱。两眉愁、向谁舒展。
过京索先生坟
贾岛（唐代）

京索先生三尺坟，秋风漠漠吐寒云。

从来有恨君多哭，今日何人更哭君。
惠州访东坡旧隐
李纲（宋代）

海上归来访老坡，依然遗迹未销磨。松风亭下梅花老，鹤观峰头乔木多。

垂世文章灿星斗，平生忧患足风波。华堂满龛题诗笔，人事其如天定何。
戏作贾梁道诗
苏轼（宋代）

嵇绍似康为有子，希超叛鉴是无孙。
如今更恨贾梁道，不杀公闾杀子元。
题云岫半閒堂用李涉韵
赵必象（宋代）

卧月眠云屋半间，诗人到处是家山。
当年悔弄君房笔，只得忙中一半閒。
解夏小参问无准禅师
僧某（宋代）

选佛场开日，丛林气象新。
心空及第者，毕竟是何人。
鹧鸪天（和孙子绍菊花词）
周紫芝（宋代）

晴日烘帘暖似春。菊回霜晕浅仍深。谁知此地栽花手，便是当时嗅蕊人。

秋渺渺，夜沈沈。一声清唱袅残音。娇痴应挽香罗比，六幅双裙染郁金。
试中和节诏赐公卿尺诗
李观（唐代）

淑节韶光媚，皇明宠锡崇。具寮颁玉尺，成器幸良工。

岂止寻常用，将传度量同。人何不取利，物亦赖其功。

紫翰宣殊造，丹诚厉匪躬。奉之无失坠，恩泽自天中。
金山寺避暑望雨作戏效玉川子体
杨循吉（明代）

山中日日望雨至，立向山头看云气。
今朝且喜雨果来，阴云成云当天坠。
云之来兮奇且特，有如推山而至遮尽半天黑。
黑云上有白云行，白白黑黑兮重复轻。
不知黑云是风白是雨，白云多处先沾注。
云中雨脚略可观，数条当天大如柱。
此云先自北方起汗漫，只谓太湖中来返头看。
忽然风自东向来，却把西方之云尽吹散。
众人观者都言苦，日日望雨又不雨。
幸得一云云，推来自天北。
须臾变作大云，有黑亦有白。
令人观之恐怖生，若要作雨不如此不得。
雨未至兮雷先鸣，惊人不须用多，只一声魈肝鬼胆不知在
何处，世上亦有奸人立不住。
树头萧萧风作闹，如今却是雨真到。
吾且闭门高坐看汝落，落到三日五日也不恶。
杂体诗 其三 夜会问荅十
皮日休（唐代）

落霞琴，寥寥山水扬清音。玉皇仙驭碧云远，空使松风终日吟。
送周元翁赴省试
孔平仲（宋代）

静如秋潭月，秀比玉山岑。濂溪素积善，遗泽乃在今。

一鸣先众人，再鸣慰我心。茁芽旧固好，浚养日愈深。

岁暮冰雪气，关山车马音。去者辙相结，岂止旅思侵。

期君贾馀勇，枭俊将成禽。策功居第一，受赏绾千金。

高堂迟捷布，华发正盈簪。
奉和袭美寄滑州李副使员外
陆龟蒙（唐代）

洛生闲咏正抽毫，忽傍旌旗著战袍。檄下连营皆破胆，

剑离孤匣欲吹毛。清秋月色临军垒，半夜淮声入贼壕。

除却征南为上将，平徐功业更谁高。
先业师陈翔翰先生挽歌
曹家达（清代）

怆恍出南郭，清溪赴长道。归鸦带寒云，朔风吹短草。

年命如朝露，几人称寿考。行行不顾返，遗蜕路旁倒。

妖梦践夙昔，长镵坎富媪。不见安期生，青山笑人老。
次韵任公渐感梅花十五韵
黄庭坚（宋代）

花信风来自伊洛，稍稍花光上林薄。
经年病骨怯轻寒，裁就春衫不胜著。
累累墙底卧虚樽，醉乡何处寻城郭。
小轩假寐游华胥，万籁无声灯寂寞。
落梅新诗入吾手，惊起诗魔如发愕。
高文逸气天马趋，尾端尚许青蝇托。
坐恐句芒弃我归，看花不及空紫萼。
生前常苦不自闲，刍豢縻人受羇络。
我嗟卒岁敝鞍鞯，风败衣裾尘满橐。
轻裘缓带多公暇，公独奈何犹不乐。
公言少年岂易知，凤屏翠幔愁萧索。
蚤从琪树折春飈，每见新诗泪双落。
劝公且共饮此酒，酒令虽严莫嗔虐。
时翻舞袖间清歌，日荐南蕙羹北酪。
花开莫问丑与妍，随分眼前罄杯酌。
不须憔悴减腰围，也学东阳沈侯约。
石阡杂兴 其一
孟继埙（清代）

几树修梧荫碧天，时閒一到讼庭前。报衙吏少民无事，喜雨人多岁有年。

橘柚送香花作瘴，棕榈如扇叶摇烟。小山直上平于砥，助我登临听响泉。
送婿卢新元入北雍秋试
邓云霄（明代）

旧游还忆桥门水，送别春江无限情。柳拂莺黄随缆转，波翻鸭限映杯清。

当年种玉成琼树，此日登台入凤城。勋业承家须努力，踏歌休逐少年场。
艮岳百咏 祈真磴
李质（唐代）

台上炉香袅翠烟，云间风驭已翩翩。吾皇奉道明灵降，惟德从来可动天。
偶游大愚见余杭明雅照师旧识子瞻能言西湖旧
苏辙（宋代）

五年卖盐酒，胜事不复知。
城东古道场，萧瑟寒松姿。
出游诚偶古，相逢亦不期。
酉轩吴越僧，弛担未多时。
言住西湖中，岩谷涵清漪。
却背闾井喧，曲尽水石奇。
昔年苏夫子，杖屦无不之。
三百六十寺，处处题清诗。
麋鹿尽相识，况乃比丘师。
辩净二老人，精明吐琉璃。
笑言每忘去，蒲褐相依随。
门人几杖立，往往闻谈词。
风云一解散，变化何不为。
辩入三昧火，卯塔长松欹。
净老不复出，麈尾清风施。
苏公得罪去，布衣拂霜髭。
空存壁间字，郁屈蟠蛟螭。
知我即兄弟，微官此栖迟。
问何久自苦，五斗宁免饥。
俯首笑不答，且古聊敖嬉。
我兄次公狂，我复长康痴。
反复自为计，定知山中宜。
但欲毕婚娶，每为故人疑。
君归漫洒扫，野鹤非长羁。
七夕看新妇隔巷停车（一作陈伯材诗）
陈子良（唐代）

隔巷遥停幰，非复为来迟。只言更尚浅，未是渡河时。
和贺子忱五首
曹勋（宋代）

逢时顿足念松楸，节物频迁只佐愁。
衰草苍烟非故里，短篷轻桨漫归舟。
题名画大观册 其十一 卫九鼎溪桥策蹇
弘历（清代）

林塘迤逦树交枝，沙影欹桥涨落时。试问奚奴锦囊里，今来收得几多诗。
题少府监李丞山池
李颀（唐代）

能向府亭内，置兹山与林。
他人骕骦马，而我薜萝心。
雨止禁门肃，莺啼官柳深。
长廊閟军器，积水背城阴。
窗外王孙草，床头中散琴。
清风多仰慕，吾亦尔知音。
寄吴公济兼简李伯谏五首 其三
朱熹（宋代）

盘翁别去久无书，可复因循自作疏。珍重寄声烦问讯，个中消息定何如。
题米元厓山水高堂晓起山水入，古色惨淡神灵
张以宁（明代）

望中冥冥云气深，祇恐春衣坐来湿。
江风吹雨百花飞，早晚持竿吾得归。
身在江南图画里，令人却忆米元厓。
陵寝第二十二
文天祥（宋代）

五陵花满眼，霜露在草根。
冥冥子规叫，重是古帝魂。
与舍弟饮二首 其二
唐庚（宋代）

湿酒浇枯肠，戢戢生小诗。诗中何等语，酒后那复知。

黄菊遂行迈，径去不复辞。拒霜犹屈强，其势何能为。

但问酒有无，勿计官高卑。江边捕鱼郎，教我当啜醨。
呈张左曹郎中
张镃（宋代）

持节江湘公去久，浙西风月我孤吟。
相逢未叙三年话，此事先抛一寸心。
风调不因通宦汩，世涂尤见故情深。
随人一错终能复，林墅应劳得得寻。
支离叟二松歌
李锴（清代）

物有奇伟每绝伦，意想所及犹非真。乾坤乃有此松树，被发狂叫惊天阍。

何如于此诡托根，皴皮斑駮苍龙鳞。千年偪侧忽怒伸，娲石迸裂青天痕。

风雷倒激铁干偃，日月低荡秋阴昏。下有一株不盈尺，连蜷夭矫蟠龙孙。

二者夫谁是化身，伸缩大小真有神。诸松鹓鶱复凤翥，视此一切非其群。

形神直追古苍颉，冠剑俨对荆灵均。阴森不敢久相逼，鬼物呵护如欲嗔。

委蛇却下恣太息，回首一峰沈乱云。
送张五归山
王维（唐代）

送君尽惆怅，复送何人归。
几日同携手，一朝先拂衣。
东山有茅屋，幸为扫荆扉。
当亦谢官去，岂令心事违。
孟子·大丈夫
陈普（宋代）

玉食珍羞不谓荣，箪瓢陋巷岂为贫。
亭亭当当无偏倚，宇宙纲常任自身。
颂一百则
释重顯（宋代）

一拽石，二般土，
发机须是千钧弩。象骨老师曾辊毬，
争似禾山解打鼓。报君知，
莫莽卤，甜者甜兮苦者苦。
禅人并化主写真求赞
释正觉（宋代）

发雪毵毵，心老憨憨。
指南话北，破二作三。
守宗风之符节，握佛祖之鎚钳。
陶形铸器模楷妙，迸火流金炉鞴炎。
光明不断，灯灯夜龛。
惜春 其二
韩淲（宋代）

踯躅辛夷非有谓，蔷薇芍药欲奚为。杨花侧畔楼台少，一水联桥映短篱。
画松寿大司马三原王公
沈周（明代）

尚书府中松十抱，直气贞心不知老。关中土厚根柢壮，十年间知地之宝。

上参云汉不屈身，世间草木斯为表。用之擎天天久恃，用之柱国国永保。

伐柯击奸拟顾笏，摘叶指佞比尧草。朝廷何可一日无，百不为多一非少。

凌霜傲雪古色存，苍苍直与秋天杳。孔明庙前有老柏，此物亦自因人好。

大观直谓古今同，时固难同贵同道。金花玉苓仙所食，只在长知不在饱。

须公采啖三万斛，四海苍知期寿考。
潜邸恭和御制净明院梅岩诗
宋孝宗（宋代）

秀色环亭拥霁霞，修筠冰艳数枝斜。
东君欲奉天颜喜，故遣融和放早花。
客有遗山龟者言且已足疾纪以二绝句 其一
黄衷（明代）

传记曾闻楚使名，玄文照眼且庚庚。扶衰老我游何处，只在云门听玉笙。
文宣王及其弟子赞
宋高宗（宋代）

惟彼子之，锡伯斯思。
与贤并进，得圣而师。
彬彬雅道，翼翼令仪。
上目至言，庙食不隳。
喷雪泉
胡铨（宋代）

庐峰漱玉旧传名，今见青原喷雪成。
两处山川肯相下，洗除尘垢一时清。
张忠献
岳珂（宋代）

至诚动天，中贯三极。堂堂南阳，继以魏国。山岳鼎震，江河釜溢。

群生失宁，乃见人杰。大义既信，人纪复植。于晦冥中，揭以日月。

操固汉贼，敌祸宋祏。万段之磔，吾耻未涤。不共戴履，矧肯屈膝。

祁山屡却，淮陇迭出。非不拙沮，之死靡易。我观史册，二公与匹。

功虽不同，心则如一。隆兴至今，耳目尚及。遗墨之宝，已若尺璧。

造次皆忠，言犹未泐。天维可绝，地轴可折。公心之磨，此理则熄。

两朝开济，万古阖辟。系此诗之，以媲庙柏。
水调歌头 其九 寿韩南涧七十
辛弃疾（宋代）

上古八千岁，才是一春秋。不应此日，刚把七十寿君侯。

看取垂天云翼，九万里风在下，与造物同游。君欲计岁月，当试问庄周。

醉淋浪，歌窈窕，舞温柔。从今杖屦南涧，白日为君留。

闻道钧天帝所，频上玉卮春酒，冠佩拥龙楼。快上星辰去，名姓动金瓯。
登乌奴
郑刚中（宋代）

金壶皤腹贮春醪，路入山堂脚脚高。
但得远尘宽俗鞅，不须临下见秋毫。
又用韵
杨冠卿（宋代）

弱水蓬山到者稀，凌空须仗羽轮飞。
群仙拍手山头笑，笑我漂零胡不归。
好事近·羁雁未成归
陆游（宋代）

羁雁未成归，肠断宝筝零落。那更冻醪无力，似故人情薄。瘴云蛮雨暗孤城，身在楚山角。烦问剑南消息，怕还成疏索。
河魨
华岳（宋代）

形容初不类鱼虾，偏称芦蒿与荻芽。
独物可怜空怒腹，吃人无计漫聱牙。
子排金粟真堪畏，乳溜玉酥何足夸。
从此烹鲜督庖吏，只将鲇鱯假名它。
寄郑禹功魏虞卿 其四
李彭（宋代）

虞卿再见封万户，三语掾曹驹伏辕。北海会须加慰荐，横空一鹗看腾骞。
平江道中
王炎（宋代）

笋舆踏瘦石，挥汗日亭午。山断忽眼明，人家住溪浒。

解衣近绿忽，隔枝鸟相语。好风送凉来，坐久失畏暑。

潭潭一水绿，可以浣尘土。樵歌响空谷，渔艇散前浦。

丘壑太寂寥，从俗祇自苦。征夫问前途，欲往空顾伫。
少年游 重午娶妇偶成
庞蕙纕（清代）

凤冠初卸，龙舟正渡，佳节恰新婚。羹遣姑尝，拜随堂上，红烛昨宵停。

葵榴艾虎，晓妆才竟，深浅画眉痕。愿来年此日，儿生镇恶，客满孟尝门。
宫词 其六十三
花蕊夫人徐氏（唐代）

东宫降诞挺佳辰，少海星边拥瑞云。中尉传闻三日宴，翰林当撰洗儿文。
张俊墓
陈公懋（明代）

湖山有骨葬重泉，惆怅青衣杳莫旋。偏业复成南渡日，中原无复北归年。

荒凉古寝颓秋雨，零落残碑湿暝烟。武穆坟头春满树，时时箫鼓庙门前。
今旦
张耒（宋代）

今旦寒气至，晨坐进一杯。
一杯未能已，三酌道空罍。
我有胸臆未，欲言谁使陪。
往往中夜叹，郁结无由开。
赖此樽中君，破闷有后来。
时时从之游，报我以欢咍。
古国多寒肴，老妻治炮煨。
谁云一日富，此价万琼瑰。
昭潭十爱
梅挚（宋代）

我爱昭州果，西东此檀珍。
荔枝登宴美，桂子薦盘新。
映树珠含影，承牙玉溜津。
二年游宦乐，满腹岭南春。
云安九日郑十八携酒陪诸公宴
杜甫（唐代）

寒花开已尽，菊蕊独盈枝。旧摘人频异，轻香酒暂随。
地偏初衣夹，山拥更登危。万国皆戎马，酣歌泪欲垂。
新昌新居书事四十韵因寄元郎中张博士
白居易（唐代）

冒宠已三迁，归朝始二年。
囊中贮余俸，园外买闲田。
狐兔同三径，蒿莱共一壥。
新园聊铲秽，旧屋且扶颠。
檐漏移倾瓦，粱欹换蠹椽。
平治绕台路，整顿近阶砖。
巷狭开容驾，墙低垒过肩。
门闾堪驻盖，堂室可铺筵。
丹凤楼当后，青龙寺在前。
市街尘不到，宫树影相连。
省史嫌坊远，豪家笑地偏。
敢劳宾客访，或望子孙传。
不觅他人爱，唯将自性便。
等闲栽树木，随分占风烟。
逸致因心得，幽期遇境牵。
松声疑涧底，草色胜河边。
虚润冰销地，晴和日出天。
苔行滑如簟，莎坐软于绵。
帘每当山卷，帷多带月褰。
篱东花掩映，窗北竹婵娟。
迹慕青门隐，名惭紫禁仙。
假归思晚沐，朝去恋春眠。
拙薄才无取，疏慵职不专。
题墙书命笔，沽酒率分钱。
柏杵舂灵药，铜瓶漱暖泉。
炉香穿盖散，笼烛隔纱然。
陈室可曾扫，陶琴不要弦。
屏除俗事尽，养活道情全。
尚有妻孥累，犹为组绶缠。
终须抛爵禄，渐拟断腥膻。
大抵宗庄叟，私心事竺乾。
浮荣水划字，真谛火生莲。
梵部经十二，玄书字五千。
是非都付梦，语默不妨禅。
博士官犹冷，郎中病已痊。
多同僻处住，久结静中缘。
缓步携筇杖，徐吟展蜀笺。
老宜闲语话，闷忆好诗篇。
蛮榼来方泻，蒙茶到始煎。
无辞数相见，鬓发各苍然。
同宋荔裳牧仲谭长益游宿焦山分韵 其一
周金然（清代）

临流方击楫，杖策复探奇。灵境已终古，幽寻又一时。

平开岛屿色，不尽海天吹。寂寞焦仙迹，苍茫寄所思。
驿楼
韩偓（唐代）

流云溶溶水悠悠，故乡千里空回头。

三更犹凭阑干月，泪满关山孤驿楼。
题画
邓嘉纯（清代）

瓜皮艇子系江干，江水茫茫江月寒。人与沙鸥齐睡熟，芦花偷上钓鱼竿。
金人捧露盘
蒋敦复（清代）

病红颜，扶红袖，倚红楼。峭风起、吹满帘钩。垂杨又绿，今年夫婿吹封侯。

旧愁未了，划不尽、芳草悠悠。

背花忆，对花恨，为花瘦，替花羞。相思未、轻惹闲兜。

玉窗莺唤，一天幽梦没来由。除非镜里，有谁见、心上眉头。
野水
钱昭度（宋代）

野水光如璧，澄心不觉劳。与天无表里，共月见分毫。

绿好磨长剑，清宜泛小舠。淡交今已矣，惆怅越波涛。
玩半开花赠皇甫郎中（八年寒食日池东小楼上作）
白居易（唐代）

勿讶春来晚，无嫌花发迟。人怜全盛日，我爱半开时。

紫蜡黏为蒂，红苏点作蕤。成都新夹缬，梁汉碎胭脂。

树杪真珠颗，墙头小女儿。浅深妆驳落，高下火参差。

蝶戏争香朵，莺啼选稳枝。好教郎作伴，合共酒相随。

醉玩无胜此，狂嘲更让谁。犹残少年兴，不似老人诗。

西日凭轻照，东风莫杀吹。明朝应烂漫，后夜更离披。

林下遥相忆，尊前暗有期。衔杯嚼蕊思，唯我与君知。
过徐氏郊居
沈与求（宋代）

林梢眇眇堕斜晖，剥啄还来扣隐扉。门巷劣容居士屩，尘埃不到野人衣。

恰当夜甑黄粱熟，盛供春山紫蕨肥。侍坐无人只山月，两翁相对自忘机。
遣兴
陆游（宋代）

壮岁元多病，长年敢自期？贱贫交易绝，忧患梦常悲。
续食叨微禄，宽心赖小儿。
平生镜湖上，天乞小茆茨。
宴清都（贵妃生日）
曹勋（宋代）

凤苑东风软。春容早，岁端新律初转。宫云丽晓，人日应钟，庆符闺范。元妃懿德尊显。位四圣、晋芳避辇。佐圣主、美化重宣，光被海宇弥远。

香满。帝渥恩隆，歌珠舞雪，俱陈丝管。彤闱共悦，天颜有喜，看寿觞亲劝。今年外家华焕。拥使节、新班侍宴。愿万载、永冠椒房，常奉舜殿。
点绛唇 其七 秋暮旅怀柬翼苍
曹尔堪（清代）

衰草重冈，雁灯吹灭诸陵火。谁家菊朵，开近扶风左。

无限悲秋，难觅江淮舵。耽枯坐，闲门深锁，红叶堆中我。
将归南村留别诸公
万寿祺（明代）

冽冽岁云暮，四时浸以驰。鸿雁背北风，音响一何悲。

策杖发西澨，载过东城湄。城阙高峨峨，楼阁与云齐。

中多富贵人，车马光纷披。冠盖缀缨緌，变化随当时。

往来互驰突，道旁狭且危。执手与君友，毛发托相知。

夙昔周道游，大义同箴规。浮云与飞鸟，惭愧相因依。

岂不乐诡随，中心不可违。别君适南村，遵路独言归。

行人去不息，川原纷委蛇。严霜摧高树，日气瘦且低。

稚子出门望，相随入荆扉。桔槔中夜悬，冻绠惨无为。

谢圃入其室，登床读我诗。我诗惨以激，我床坦以夷。

譬彼江中流，白石无转移。寄谢四海人，劳劳将焉之。
旅怀
黄滔（唐代）

未吃金丹看十洲，乃将身世作仇雠。羁游数地值兵乱，

宿在孤城闻雨秋。东越云山却思隐，西秦霜霰苦频留。

他人折尽月中桂，惆怅当年江上鸥。
独不见
沈佺期（唐代）

卢家少妇郁金堂，海燕双栖玳瑁梁。
九月寒砧催木叶，十年征瑁忆辽阳。
白狼河北音书断，丹凤城南秋夜长。
谁为含愁独不见，更教明月照流黄。
送陆山人明谟之上都谒王中丞
俞允文（明代）

志士怀悾愡，容发苦见侵。
敝裘日芜秽，抱剑中夜吟。
古剑无文日，精气惟寒阴。
慷慨揽长辔，结托将远寻。
张仪犹有舌，范雎岂无心。
君家橐中装，尝卖千黄金。
得势在仓卒，昔贱今所钦。
王公命代豪，长策制妖祲。
亲承圣主顾，幕下无陆沉。
珠玉诚所希，何惧山泽深。
谅蒙知音赏，开此平生襟。
贺周总管岸轩迁居回任
刘鉴（宋代）

就第开藩自古难，旌门累世况团圞。
肯邀父老为邻舍，更约交团说岁寒。
千里春风棠蔽芾，一窗秋月竹平安。
乡人乡饮推乡贵，祗作平进样子看。
辋川集二十首。临湖亭
裴迪（唐代）

当轩弥滉漾，孤月正裴回。谷口猿声发，风传入户来。
石窦泉
顾况（唐代）

吹沙复喷石，曲折仍圆旋。野客漱流时，杯粘落花片。
潮阳赵秋惟乂作新廨成以景阳扁之谓阳岩尝历此官也余既为作二隶古因赋唐律一首
林希逸（宋代）

画栋危梁喜落成，主人高致著新名。义存必葺规模远，贤要思齐慕尚清。

丹笔平反真养志，绿绨催趣看登瀛。阳岩住处今君住，料得誇张遍凤城。
偈颂一百六十首
释宗杲（宋代）

如天普盖，似地普擎。
一念相应，一时清净。
题周耐庵匡庐托钵图
陈恭尹（清代）

诗人标格老僧装，大地无非选佛场。最是匡庐宜乞食，虎溪前去是柴桑。
临潼张明甫置酒出所藏前贤墨迹为玩
殷奎（明代）

仆夫弛担临潼县，寒日晖晖卓午时。旌儒坑边来吊古，灵泉观午去题诗。

荐绅谈笑时髦集，飞舄从游夜漏迟。珍重前贤遗墨在，为君开卷动遐思。
夏日偶成六首
曹勋（宋代）

梅溽霏微昼景长，竹吹清润着衣裳。
未妨燕坐连宵雨，且对澄心一炷香。
哭夫诗百首（录十首）
薄少君（明代）

沉沉夜壑燃幽炬，冢入松根逼寝处。
风凄月苦知者谁，夜与山前石人语。
李颀秀才善画山以两轴见寄仍有诗次韵答之
苏轼（宋代）

平生自是个中人，欲向渔舟便写真。
诗句对君难出手，云泉劝我早抽身。
年来白发惊秋速，长恐青山与世新。
従此北归休怅望，囊中收得武林春。
次韵袁宪雪二首
陈造（宋代）

天怜梅蕊怯摧残，善后何妨小作悭。
一雪应期真望外，三诗说喜想颜间。
瑶花已兆食四鬴，沉炷为通天九关。
卷帐盍酬民气乐，苏台持酒挹湖山。
魏堤有怀
白居易（唐代）

魏王堤下水，声似使君滩。惆怅回头听，踌蹰立马看。

荡风波眼急，翻雪浪心寒。忆得瞿唐事，重吟行路难。
奉和初春幸太平公主南庄应制
李乂（唐代）

平阳馆外有仙家，沁水园中好物华。地出东郊回日御，

城临南斗度云车。风泉韵绕幽林竹，雨霰光摇杂树花。

已庆时来千亿寿，还言日暮九重赊。
次韵文潜
黄庭坚（宋代）

武昌赤壁吊周郎，寒溪西山寻漫浪。
忽闻天上故人来，呼船凌江不待饷。
我瞻高明少吐气，君亦欢喜失微恙。
年来鬼崇覆三豪，词林根柢颇摇荡。
天生大材竟何用，只与千古拜图像。
张侯文章殊不病，历险心胆原自壮。
汀洲源雁未安集，风雪牖户当塞向。
有人出手办兹事，正可隐几穷诸妄。
经行东坡眠食地，拂拭宝墨生楚怆。
水清石见君所知，此是吾家秘密藏。
泗滨得石磬
李勋（唐代）

浮磬潜清深，依依呈碧浔。出水见贞质，在悬含玉音。

对此喜还叹，几秋还到今。器古契良觌，韵和谐宿心。

何为值明鉴，适得离幽沈。自兹入清庙，无复泥沙侵。
题评月轩吟草四首 其四
黄光照（清代）

诗人从古例遭穷，秀句多缘寒饿工。珍重一编丁卯集，运丁衰晚有唐风。
拟洛下分题 松石琴荐
释智圆（宋代）

松石为琴荐，鳞皴状颇奇。补天虽变质，映涧尚含滋。

静砌和烟立，虚堂带藓移。最宜弹别鹤，况有旧栖枝。
空碧亭
陈樵（元代）

云蒸雨蚀半枯槎，空碧亭前雪一车。曲误掀翻帘外朵，月移不动水中花。

十年春信随风度，半亩崖阴逼树斜。暮景无何水仙至，万花头上欲饶他。
久欲乞归未得一日蒙恩放归不胜欣喜涂中得十
吴芾（宋代）

夹道乔松几度春，青青黛色四时新。
当时若尽荒郊种，万顷清阴更可人。
和子瞻濠州七绝逍遥堂
苏辙（宋代）

猖狂战国古神仙，曳尾泥葎老更安。
厌世乘云人不见，空坟聊复葬衣冠。
新开河食鳜鱼戏成
李纲（宋代）

平湖渺漫烟苍苍，菰蒲擢秀新荷香。渔舟演漾出深浦，舟中鲜鳜肥而臧。

传呼就买不论价，得钱留鱼鱼眼光。细鳞哆口传鬐鬣，斓斑点黑微涂黄。

巨盆汲水养馀息，拨剌奋尾犹洋洋。付庖荐酒择困者，挥刀切玉芼桂姜。

曲生风味已酝藉，得此更使不可忘。松江之鲈不足忆，银色讵数绵州鲂。

惜哉行役难驻棹，一饱未许杯盘常。雨蓑烟笠乃吾事，安得独钓青茫茫。
挽林潜圣先生词
林季仲（宋代）

省己知为政，忘言是读书。
世儒谁说此，学子可怜渠。
文物思前非，风烟翳故庐。
倚楹独长叹，吾道竟何如。
椑侯柿
张澄（宋代）

家山谬说冷糖霜，未若椑侯远擅场。甘似醍醐成蜜汁，寒于玛瑙贮冰浆。

学书博士空题叶，病渴文园却屡尝。不识梁侯底处所，虎贲要是似中郎。
与杨信斋
陈宓（宋代）

半春积雨逗浓寒，陇亩都翻宿藁残。
要得三秋□成熟，直须千里绝高乾。
瘵疲愁振惭无力，租赋频蠲觉更难。
赖有诗人知中意，佳篇时遗鄙怀宽。
同白侍郎杏园赠刘郎中
张籍（唐代）

一去潇湘头欲白，今朝始见杏花春。

从来迁客应无数，重到花前有几人。
与枢直旧友追话诸老轶事因志其语 其四
郭曾炘（清代）

烽火照甘泉，宫车急西迈。七十秃老翁，抱印趋行在。

八议首懿亲，青蒲偶独对。吕端不糊涂，沈默姑养晦。
太宗永熙陵
宋祁（宋代）

故老今多丧，严祠日愈新。
青青陵上杏，神护五株春。
次韵颍叟弟送行
苏泂（宋代）

间道驱车逐帅旗，别情惟有弟兄知。
百年同好少张仲，举世谁人似子期。
竹叶尚堪中酒圣，梅花真是断肠枝。
苍崖缚屋归来好，此计输君我后时。
闲咏
陆游（宋代）

平生到处足间关，天遣残年乐故山。
社日连村餍酒肉，丰年无盗伏茆菅。
秋来梁燕将雏去，雨过林鸠唤妇还。
我亦葛衣新浴罢，为君满意说清闲。
别王监镇
董嗣杲（宋代）

侨寄荒津厌鼓鼙，逆行遣日守羁栖。
天兵未卜何时解，心事难侔此日齐。
雨醉田家无屐借，春眠野寺有诗题。
蒲帆行趁东流去，应目狂踪类阮嵇。
吐蕃别馆中和日寄朝中僚旧
吕温（唐代）

清时令节千官会，绝域穷山一病夫。

遥想满堂欢笑处，几人缘我向西隅。
次叶致远韵
王安石（宋代）

生涯聊占水中洲，岂即乘桴逐圣丘。
身与凫飞仍雁集，心能茅靡亦波流。
由来杞梓常先伐，谁谓菰蒲可久留。
乘兴吾庐知未厌，故移修竹拟延驺。
和王拱辰观梨花二首二
晁补之（宋代）

压沙寺里万株芳，一道清流照雪霜。
银阙森森广寒晓，仙人玉仗有天香。
题张戡蕃马射猎图
范成大（宋代）

阴山碛中射生虏，马逐箭飞如脱兔。
割鲜大嚼饱何求，荐食中原天震怒。
太乙灵旗方北指，掣辔逃归莫南顾。
猖狂若到杀胡林，郎主犹羓何况汝
颂古三十八首
释从瑾（宋代）

蕴空谁见法中王，觌体何曾碍剑光。
古庙藤萝穿户牖，断碑风雨碎文章。
證道歌 其二十七
释印肃（宋代）

放四大，莫把捉，本无毫发堪依托。地水火风亦假名，十二缘生如兔角。
{上一点下两点}牛
释心月（宋代）

衲僧命脉顶门眼，点著无端头角生。
犹幸家园田地稳，得深耕处且深耕。
大蓬山次前韵
陈奉兹（清代）

人声寒在涧，云气落当岑。明日定山雪，一家惟石阴。

疲嘶从吏马，饥坐晚林禽。闻道棉收薄，无衣卒岁心。
以入定大士太乙真人像送莞晦叔
敖陶孙（宋代）

真人与大士，兰菊而异芳。
坐卧得定力，铜眼铁脊梁。
是中有佳趣，山海个茫茫。
或时现神妙，尘迹生怪光。
云何得此本，有僧吴下狂。
饮酒不计斗，褚无一丝藏。
兴来高闭门，落笔如追亡。
走送臞庵室，洗心一炉香。
盘陀旃林阔，枕藉玉井凉。
蒙头帔衲古，遮眼经论长。
不知几陵谷，睡稳坐不僵。
君家定吉梦，二士相迎将。
辟除寒具油，静展垂中堂。
会当同一龛，寒泉荐空觞。
夜窗摇茶烟，驼褐依绳休。
杨枝洒寥闃，蔾杖辉森芒。
与君六根静，读书到虞唐。
短歌行
唐文凤（明代）

日月苦短短，倏忽百年满。古今浩茫茫，慷慨万感长。

不如饮美酒，驱愁消鬓霜。劳劳尘世内，沉醉知几场。

有子力耕稼，有妇供蚕桑。口吟白纻词，手把黄金觞。

哂彼轻薄儿，车骑誇辉光。
品字令
了元（宋代）

觑著脚。想腰肢如削。歌罢遏云声，怎得向、掌中托。

醉眼不如归去，强罢身心虚霍。几回欲去待掀帘，犹恐主人恶。
东郊晚步用罗季作先辈韵
王琅（明代）

晚年无好步，出郭祇心伤。行陌多蒿草，高原无白杨。

一沟通剑水，百道折循梁。东望愁云切，谁怜麦饭香。
题陈宗元拂云轩
曾丰（宋代）

滩西地不爱其珍，虎豹文章善自陈。
缥节犹储何尉粉，缃苞不纳庾公尘。
性高霜雪摧难折，气直风雷拔易伸。
寄语箨龙无傲主，主家今有似龙人。
题薝卜
董杞（宋代）

春花狼藉馀，六出净烦热。衲衣凝夜禅，香散深林月。
颂古十七首
释道行（宋代）

棒下血淋淋，真鍮不博金。
鸳鸯亲绣出，休更觅金针。
兄弟邻里日讲率会因书一绝且戒其早纳租税也
王十朋（宋代）

屏迹山林颇自安，里闾率会有馀欢。但须及早输租税，不用低颜见长官。
题万松亭
黄庭坚（宋代）

天柱峰无比肩，郁郁高松满川。万身苍髯老禅，刳心忘义忘年。

万法曾无间歇，松风寺后山前。四海五湖衲子，更于何处参玄。

若觅向上关捩，灵龟石下流泉。太平堂中老将，家活都无一钱。

会得佛头著地，不会佛脚梢天。
庚寅纪乱
严羽（宋代）

承平盗贼起，丧乱降自天。荼毒恣两道，兵戈浩相缠。

此邦祸最恣，贱子忍具言。朝廷讨乱初，谁任主将权。

辎重道閒来，隐隐何阗阗。殿前尽貔虎，所向当无坚。

组练照川明，戈戟耀日鲜。父老当时言，此贼不容吞。

军兴法律在，进退非得专。奈何忽舍去，屯垒随之迁。

留兵不五百，当贼逾数千。英英胡将军，策马奋独先。

出入突且击，势绝飘风旋。杀贼不知数，尸骸相叠穿。

谁谓散复来，其徒奈实繁。须臾塞城郭，合沓迷妖氛。

将军怒一呼，誓死报国恩。拔剑复入阵，鼓声俄不闻。

哀哉失壮士，白日为之昏。嗟彼城中人，欲生无由缘。

连头受屠戮，赤族罹祸冤。妻孥悉驱虏，道路号相牵。

或有小失意，性命无由全。言语方出口，腰领已不连。

婉婉闺中女，未尝窥户边。白刃斥之去，不许暂稽延。

回头顾父母，父母安敢怜。所掠靡孑遗，囊担无虚肩。

衣冠困奴隶，怒骂仍笞鞭。又有脱锋刃，多化为鱼鼋。

途穷势复迫，忽若忘重渊。仓卒所传误，投身空弃捐。

婴儿或在抱，粉黛犹俨然。沙碛腥人肠，衔啄集乌鸢。

呜呼彼苍天，念此胡罪愆。比者因乱定，南归经旧廛。

岂徒人民非，莫辨陌与阡。所见但荆棘，狐狸对我蹲。

坡陁流血地，靡靡生寒烟。城头遇老翁，行泪为余论。

云贼破城时，贼初攻南门。大军血战久，家得扶我奔。

所免有万计，皆我胡君恩。不然尽鱼肉，遗黎何有焉。

语罢复呜咽，余亦涕泗涟。军旅苦转输，饥馑仍荐臻。

疮痍莽未复，千里惟空村。白骨不知谁，无人为招魂。

四郊实多此，仁者宜恻然。近喜大告捷，所俘悉已还。

凶渠戮庙社，党类归之田。当知釜中鱼，贷尔喘息悬。

胡为迭恃险，高垒犹山巅。蛮獠本异性，土风来有年。

力屈势暂伏，乞降非恶悛。胁从固罔治，群丑岂尽原。

反覆恐难料，安危仗诸贤。此师不再举，乘时须勉旃。

国家刑罚在，庙算必不偏。感时须发白，忧国空拳拳。
宫词 其二十五
赵佶（宋代）

桃叶基春二月中，满庭芽孽顺年丰。欲令九禁知群卉，蒙被坤舆造化工。
在唐奉本国皇太子
道慈（唐代）

三宝持圣德，百灵扶仙寿。寿共日月长，德与天地久。
钱选三蔬图用旧臣高士奇题韵 其三
弘历（清代）

玉堂侍从暂家居，博古馀閒学圃蔬。此意足惊俗耳目，不堪兼致绝交书。
透明岩
李九龄（唐代）

乍脱尘埃梦寐安，透明岩上一开颜。
晚霞双处似闻雁，远目尽时犹有山。
仙迹不随岩桂老，禅心长共岭云闲。
西桥
霍与瑕（明代）

秋日凉，葛衣裳，招群命侣踏歌行。一路榕阴过野塘，双双白鹭水中央。

美人遥隔蒹葭苍，欲往从之江水长。望望西川宛有梁，惠风吹暖未成霜。

砥柱镇涛狂，清流渡不妨，既觏君子乐无央。芙蓉被服良，芝兰笑语香，同心合意美具张。

携手登歌绿野堂，炙脯烹鲜浥酒浆。鸣琴鼓瑟杂羽商，长篴短箫声皇皇。

踏歌歌有节，好乐乐无荒，南山一曲邦家光。邦家光，寿无疆，回首西江归有梁。
黄鹄歌
刘弗陵（两汉）

黄鹄飞兮下建章，羽肃肃兮行跄跄，金为衣兮菊为裳。
唼喋荷荇，出入蒹葭。
自顾菲薄，愧尔嘉祥。
于园
张岱（明代）

于园在瓜洲步五里铺，富人于五所园也。非显者刺，则门钥不得出。葆生叔同知瓜洲，携余往，主人处处款之。

园中无他奇，奇在磊石。前堂石坡高二丈，上植果子松数棵，缘坡植牡丹、芍药，人不得上，以实奇。后厅临大池，池中奇峰绝壑，陡上陡下，人走池底，仰视莲花反在天上，以空奇。卧房槛外，一壑旋下如螺蛳缠，以幽阴深邃奇。再后一水阁，长如艇子，跨小河，四围灌木蒙丛，禽鸟啾唧，如深山茂林，坐其中，颓然碧窈。瓜洲诸园亭，俱以假山显，（胎于石，娠于磊石之手，男女于琢磨搜剔之主人），至于园可无憾矣。
秋晚岁登戏作
陆游（宋代）

漫漫荞铺白，累累橘弄黄。
未论痴腹饱，已觉醉魂香。
曳杖行歌里，抛书倦枕傍。
轩车虽已矣，终媿食官仓。
好事近·春早峭寒天
赵孟坚（宋代）

春早峭寒天，客里倦怀尤恶。待起冷清清地，又孤眠不著。重温卯酒整瓶花，总待自霍索。忽听海棠初卖，买一枝添却。
题石室藏书图
唐庆云（清代）

选楼启匣爇香烟，共仰慈颜意黯然。今日华封真一品，当时庭训比三迁。

半园花木归图内，万卷诗书在膝前。石室洞天皆福地，好将仙馆说琅{阝嬛}。
赠觉虚师说经超果
董其昌（明代）

龙象森森奉麈谈，直拈教外首楞严。欲知末会人天供，雪后梅花百鸟衔。
人日雪二首 其二
释德洪（宋代）

律管未回暖，春先到晓岩。与君清作对，得月便成三。

秀色报虚幌，幽欣宜衲衫。相看超语默，觌露不须参。
瑞鹧鸪 题朽道人京俗画册十七阕 旗下仕女
姚华（清代）

犹堪背影认前朝。山下焉支色暗销。弄狗何曾知地厌，生儿不复号天骄。

连镶半臂红衫狭，一字平头翠髻高。最是歌台争学步，程郎华贵尚郎娇。
李坚甫净居杂题一十三首·北堂
文同（宋代）

净居都葺了，余地盖斯堂。
不用栽萱草，无忧可得忘。
傅大士赞
释宗杲（宋代）

天上无弥勒，地下无弥勒。
拍版与门槌，毕竟是何物。
同文馆试上舍和同事孔彦常学士即事
韦骧（宋代）

笔阵收锋考战文，喧喧车马隔重门。心矜力学求之密，目到雄重气不昏。

美宝辨来三献惬，雕虫屏尽六经尊。囊封奏号须明发，吉梦应先彻九阍。
临江仙 其二
倪称（宋代）

万里凉风收积雨，一天晴碧新开。暮云归尽绝纤埃。

金波明静夜，玉露湿苍苔。

坐有霜髯诗酒客，平生见月衔杯。传闻丹诏日边来。

莫辞通夕醉，对景且徘徊。
念奴娇
秦观（宋代）

满天风雪，向行人、做出征途模样。回首家山才咫尺，便有许多离况。少岁交游，当时风景，喜得重相傍。一樽谈旧，骊驹门外休唱。

自笑二十年来，扁舟来往，惭愧湖头浪。献策彤庭身渐老，惟有丹心增壮。玉洞花光，金城柳眼，何用生凄怆。为君起舞，惊看豪气千丈。
金菊对芙蓉 秋水堂纪事
姚燮（清代）

轻暖轻寒，疑晴疑雨，坐人水阁当中。正金羊晕蜡，玉马摇虹。

是春花影。春鬟影。乱酒边、香脆云松，沉沉夜色，深深笑语，密密帘栊。

却喜带醉生慵。尽眉疏痕翠，靥浅涡红。更冰弦细擘，茜袖低笼。

是春欢曲。春愁曲。奈凄凉、座有吴侬。梦回人远，门开天晓，日上烟空。
宿妙庭观次东坡旧韵
范成大（宋代）

桂殿吹笙夜不归，苏仙诗板挂空悲。
世人舐鼎何须笑，犹胜先生梦石芝。
升降三田自有丹，浪寻盘鼎斸仙坛。
扣门倦客惟思睡，容膝庵中一枕安。
渔家傲
欧阳修（宋代）

一派潺湲流碧涨。新亭四面山相向。翠竹岭头明月上。迷俯仰。月轮正在泉中漾。

更待高秋天气爽。菊花香里开新酿。酒美宾嘉真胜赏。红粉唱。山深分外歌声响。
忆新淦觞池寄孟宾于员外
徐铉（宋代）

往年淦水驻行轩，引得清流似月圆。自有谿光还碧甃，

不劳人力递金船。润滋苔藓欺茵席，声入杉松当管弦。

珍重诗人频管领，莫教尘土咽潺潺。
分得药臼谢医
沈周（明代）

山人治药砍云根，枵腹中容海月吞。
捣过砂床剩朱糁，炼余石髓腻青痕。
无铭错认周王鼓，有窍真移玉女盆。
抱疾人来识清杵，数声遥在杏花村。
浣溪沙
史浩（宋代）

梁武憨痴达摩呆。个中消息岂容猜。九年面壁口慵开。

只履却容归路止，一花原不是君栽。这回枉了一遭来。
哭郭同舍
林景熙（宋代）

寂寞青灯旧，流离白发新。
病犹依故国，死乃见全人。
残墨家无子，高风墓有邻。
斯文堪一哭，落日冷湖滨。
夜宿五层楼 其一
王渐逵（明代）

半空楼阁肃虚清，浑象冲融灏气明。永夜银河低自照，中天朱气静相擎。

祥风浣浣仙灵近，湘簟潇潇慧思生。此意未应传下界，晓来悽对万家城。
黄香橙
李匡（宋代）

黄云冉冉晓苍苍，闲倚平湖只自香。
较似寒梅虽未至，依然风韵挟风霜。
淑妃阁端午帖子
夏竦（宋代）

蕤宾布序逢良月，条达延祥记令辰。
仰奉椒涂宣内治，永昭芳誉冠虞嫔。
送李大夫移宰新喻
韩驹（宋代）

治声临颍复临川，籍甚临江已预传。但怪骅骝在泥滓，会看鸿雁撇云天。

杯翻竹叶深留客，浦涨桃花小系船。别后更谁从此老，频将书尺问沉绵。
小筑
陆游（宋代）

小筑湖边避俗嚣，几年于此寓箪瓢。
虽非隐士子午谷，宁媿诗人丁卯桥？罗雀门庭无俗驾，缘云磴路有归樵。
诗情酒兴常相属，堪笑傍人说寂寥。
秋兴二首 其二
宋登春（明代）

江上形容老，山中薜荔秋。鹤鸣竹院静，狙啸筚门幽。

爱树收黄叶，怜生洗白头。室无莱子妇，谁共卧云丘。
越燕二首 其二
李商隐（唐代）

将泥红蓼岸，得草绿杨村。命侣添新意，安巢复旧痕。

去应逢阿母，来莫害王孙。记取丹山凤，今为百鸟尊。
豫章行送周裕
杨杰（宋代）

君不见南浦亭前草，送人千里道。一番膏雨一番青，不顾王孙江外老。

又不见丰城剑埋尘土间，几年秋水澄波澜。夜深直气射牛斗，变化风雷头角寒。

丈夫穷通有时有，满腹诗书满樽酒。行行三月到扬州，故人莫笑麻衣旧。
秋兴集古 其六
申佳允（明代）

野树苍烟断，人閒月影清。山空松子落，淅沥度秋声。
悼亡夫十五首 其六 。
费墨娟（清代）

物是人非可奈何，思君终日泪成河。不知镜破今胡早，翻恨前生罪孽多。
疏影·银云缥缈
彭履道（宋代）

银云缥缈。正石梁倒挂，飞下晴昊。早挽悬河，高泻鲸宫，洪声百步低小。分明仙仗崆峒过，又化作，归帆杳杳。倚参差，翠影红霞，远落明湖残照。曾共呼龙夭矫。几回过月下，先种瑶草。九叠屏风，青鸟冥冥，更约谪仙重到。昨梦骑黄鹄，飞不去、和天也笑。等恁时、秋夜携琴，已落洞天霜晓。
偈颂七十八首 其五十六
释正觉（宋代）

直下无窠窟，不用求奇特。皓玉本无瑕，雕文丧君德。
书普慈长老壁（志诚）
苏轼（宋代）

普慈寺后千竿竹，醉里曾看碧玉缘。
倦客再游行老矣，高僧一笑故依然。
久参白足知禅味，苦厌黄公（鸟名。）聒昼眠。
惟有两株红杏叶，晚来犹得向人妍。
杨白花
刘奉世（宋代）

春风吹百花，杨花飞恼人。
谁家芍药殿春后，花飞杨柳空暮春。
春来复春去，春去又春来。
阳阿歌白雪，落絮欲成灰。
花若有情风引去，拂郎征衣点归路。
偈十六首 其十二
释士圭（宋代）

老龙千丈湫，晴空散飞雪。尊者诺讵罗，坐视眼眨眨。

老禅来住山，梵志翻著袜。乍可刺汝眼，且要话头活。
寄方帅 其一
张孝祥（宋代）

吴楚山河尽付公，君王长策在平戎。人才王谢风流似，地望东西节制雄。

赤手尚能探虎穴，白头空是钓鱼翁。将军知我非徐庶，不向江边起卧龙。
李四劝为尉氏尉，李七勉为开封尉（惟伯与仲有令誉）
钱起（唐代）

美政惟兄弟，时人数俊贤。皇枝双玉树，吏道二梅仙。

自理尧唐俗，唯将礼让传。采兰花萼聚，就日雁行联。

黄绶俄三载，青云未九迁。庙堂为宰制，几日试龙泉。
对食戏作
陆游（宋代）

冰壶欲著先生传，髯簿卑凡岂得书。
常恨当年定交晚，枉教渴死老相如。
偈颂一百零一首
释慧性（宋代）

一人道有一人无，正令全提肘后符。
昨夜虚空开口笑，石人吞却洞庭湖。
平沙起雁
杨公远（宋代）

极目青山带夕阳，平沙漠漠水茫茫。
几声渔笛卢花外，惊起斜飞雁一行。
昼寝
刘敞（宋代）

屋边高树绿云阴，堂下清池碧玉深。卧想溪山迷远近，梦为鱼鸟或飞沉。

治逢平日如无事，老觉衰容稍见侵。聊取南华寄齐物，不为东武极悲吟。
赠澧阳韦明府
张九龄（唐代）

君有百炼刃，堪断七重犀。谁开太阿匣，持割武城鸡。

竟与尚书佩，遥应天子提。何时遇操宰，当使玉如泥。
厓门春浪
郑铭（明代）

谁向艰危问死生，厓门忠义即燕京。春风吹起祠前浪，直为三仁洒恨声。
甲子三月一日出白羊门交游茅山诗
陆文圭（元代）

我来古茅州，未登三茅峰。
自愧尘中人，虔希云外踪。
明日作寒食，命驾吾欲东。
白羊古城门，坡陇门重重。
我行涉其颠，忽下润井中。
一曲复一曲，直道何由逢。
时于荆棘裹，小树樱桃红。
茁茁丘中麦，类我头发蓬。
发白日日脱，麦青长芃芃。
安得长生诀，稽首华阳翁。
两唐古君子，居焰升元宫。
控仙在何许，为我作先容。
寄晦岩佛光法师
释智愚（宋代）

对文笺释通人到，破名舂科作者难。
不见澧阳焚钞者，棒头拈出尚寒酸。
和陈倅灵壁寄莹中二首 其二
谢逸（宋代）

风搅张园万木摇，黯然分袂客魂消。更无馀念留胸次，但有孤魂报圣朝。

千里烟波舟泛泛，百年事业古寥寥。新诗吟就谁能写，安得巴东遇李潮。
满庭芳 题周次轩《离恨诗草》
陆茜（清代）

客里光阴，樽前花鸟，几番狼藉啼痕。青天碧海，历历记前因。

情啼尘缘反浅，多情处、总是愁根。堪怜那，古今佳偶，几个白头人。

啼门。深悄悄，芦帘纸阁，吟遍黄昏。忆调铅弄粉，眉样翻新。

昔日妆奁砚匣，而今是、锦瑟封尘。纱窗外，霜清月冷，呼起小梅魂。
郑超宗月夜过余旅舍有诗见赠次韵二首 其二
黄淳耀（明代）

论心同永夕，劝影各三人。平子愁何甚，嵇康懒是真。

计疏惭涧壑，交淡得松筠。莫负樽前意，相期立此身。
和黄华老人题献陵吴氏成趣园诗
耶律楚材（元代）

雪溪词翰辉星斗，纸蠹尘蒙诗一首。湛然挥墨试续貂，嗫嚅使人难出口。

丁年彭泽解官去，遨游三径真三友。悠然把菊见南山，畅饮东篱醉重九。

献陵吴氏治荒园，成趣为名良可取。养高不肯事王侯，闲卧林泉了衰朽。

今年扈从过秦川，可怜尚有萧条柳。归计甘输吴子先，丽词已后黄华手。

知音谁听断弦琴，临风痛想纱巾酒。嗟乎世路声利人，不知曾忆渊明否？
简龚令望
李吕（宋代）

乘兴来寻老树村，接谈才只叙寒温。
翻然掉臂凌风去，何似王猷不及门。
寄和东川杨尚书慕巢兼寄西川继之二公近从弟…因成是诗
刘禹锡（唐代）

太华莲峰降岳灵，两川棠树接郊坰.政同兄弟人人乐，

曲奏埙篪处处听。杨叶百穿荣会府，芝泥五色耀天庭。

各抛笔砚夸旄钺，莫遣文星让将星。
赐太师文彦博
赵顼（宋代）

四纪忠劳著，三朝闻望隆。享兹难老祉，报在不言功。

富矣勋弥大，居焉貌甚冲。西都旧士女，白首伫瞻公。
湖州李使君闻予游庐山寄书云为我一谢清绝
陈舜俞（宋代）

道微本一致，喧静偶殊辙。
眷言朝廷士，何必山水悦。
李侯禀灵气，家园邻大别。
庐峰五千仞，曾上扪日月。
一随青云友，久仕金马阙。
兹为东南守，双溪对寒洁。
因将洞庭客，寄使谢清绝。
想君惜不往，搔首厌符节。
泽民固重事，逸兴聊可辍。
已告林屋天，金庭锡期耋。
题桐叶
韦应物（唐代）

参差剪绿绮，潇洒覆琼柯。忆在沣东寺，偏书此叶多。
唤仙阁
楼钥（宋代）

多少寻仙更不还，渺茫竟堕有无閒。
使其真有毋庸唤，仙自曾城我自山。
卜算子 客窗夜坐
徐喈凤（清代）

夜静月光寒，霜落桐阴瘦。坐对残灯未敢吹，四壁虫声透。

拭目捡陈笺，燃纸温余酒。忽忆当年度曲人，欲睡沉吟久。
流河驿晚眺
吴国伦（明代）

日落湖光隐，沙寒雨气侵。长天送远目，去鸟促归心。

枫叶早霜下，芙蓉秋水深。贾帆飞树杪，渔网集亭阴。

鸥狎中流楫，鸦栖隔浦林。凉飙起高树，一为爽凡襟。
荷叶杯 马勃，俗曰马屁泡
曾廉（清代）

珍重韩康箧里，牛溲马勃鼓留皮。一团弹指似烟飞。

莫又负医皮。四十万头神骏，开元汧渭五云飞。如今京洛草离离。

泡影使人疑。
陕府祖择之学士
宋祁（宋代）

白发书林作丈人，陕郊迢递驾朱轮。
谩夸燕许文章手，未得严徐侍从臣。
列岫倚窗吟榭晓，乱花窥酒宴堂春。
几篇新咏留珉刻，首记銮舆八月巡。
梁仲谋
岳珂（宋代）

当边境驰多虞，士君子出而备驰驱，见于盈咫驰书。

观其六銮驰行，虽择日亦不可以少须，其时为何如。

燀燀出车，投袂以趋。毋宁以家而忘此匈奴，岂其私是图。

此敌忾驰士，必即是以察忠臣驰区区也。
和监丞去岁赋岩桂
王洋（宋代）

南方火老不告疲，秋物过半新凉时。
嫦娥剪花赵时节，新月借色天风吹。
平生仰望婆娑影，一日坐对连蜷枝。
异时寒梅忆老伴，过眼春物真群儿。
人间著名终自疑，但取质干称文犀。
天清夜寂两相对，万里不寄长相思。
岁杪
苏泂（宋代）

客子船都泊，幽人夜独醒。
五更初水长，四壁尽歌声。
已若从吾好，因之念此生。
行年半七十，岁事复峥嵘。
苔钱
易士达（宋代）

造化为炉巧冶成，儿童指似五铢轻。
买春无算空流地，润屋何心望满籯。
只恐痴人思宿债，枉教处士负贪声。
汉皇不吝铜山赐，羞杀申屠恶妒生。
过东林谒虎溪三笑堂二首 其二
梁元柱（明代）

日落空山尚骑兰，何人曾此开兰若。持钵山僧乞食归，问我此兰何时下。

大笑一声万壑鸣，搴云坐我白莲社。萧然百虑还虚清，却忆同盟面生者。

须臾叱至辄尽欢，玉虹倒注金罍泻。再笑出门醉未醒，屋角饥乌寒啄瓦。
载病东归山阴酬别京都交旧
贺铸（宋代）

我家湖水接山溪，载病东归路不迷。
城郭依然辽海鹤，鵷鸿邈不会稽鸡。
可须印绶怀中出，幸有珠玑袖里携。
行赋渔歌寄亲串，春风吹渡浙江西。
谢公石樽
李翔（唐代）

康乐云楼迹尚存，竹亭犹仰古洼樽。苔封四面迷山象，露滴中心认酒痕。

岩月旧来曾伴饮，涧泉今咽共谁论。无因访得逃尧客，求取风瓢挂石门。
送通州通判刁国博
梅尧臣（宋代）

古郡见郎山，海云遮一半。
阳乌出沧波，光彩临砚桉。
小吏抱牍出，磨墨为点窜。
岂以岛屿人，百事皆漫漫。
朝廷通守任，不使守专断。
是恐缪其才，民劳乃生乱。
辛勤虽然多，鱼蟹莫和筭。
夜月上蓬瀛，偷闲举杯看。
因行计较足，少别休兴叹。
立春帖子·皇帝阁
周必大（宋代）

新历清台正，宽书薄海同。
斯民如草木，一一被和风。
摸鱼儿·对垂弧
李曾伯（宋代）

对垂弧、引觞一笑，凄凉薄分天赋。丁年驰骛弓刀后，报国孤忠自许。堪叹处。今老矣，强颜犹踵邯郸步。安能远举。谩目送征鸿，梦劳胡蝶，无计便归去。

清闲禄，旧说天公靳予。何时松菊村墅。生非燕颔鸢肩相，岂是觚棱鹓鹭。收拾取。休直似、文渊定远空怀土。阿戎可语。待乞得身还，屏伊世累，甘受作诗苦。
和五十四翁登恩第后赠杨君章
范祖禹（宋代）

力穑良农晚岁收，英名初喜动凝旒。
光如剑气斗间没，文似河源天上流。
莫叹黄金才易箒，安知布被不封侯。
暮年烈士心方壮，双鹘搏风向九秋。
咏案头四俊 锦花笺
张玉娘（宋代）

薛涛诗思饶春色，十样鸾笺五采誇。香染桃英清入观，影翻藤角眩生花。

涓涓锦水涵秋叶，苒苒剡波漾晚霞。却笑回文苏氏子，工夫空自废韶华。
诗诀
舒岳祥（宋代）

蒉桴土鼓为声始，天球河图非琢工。
欲自柳州参靖节，将邀东琢适卢仝。
平原骏马开黄雾，下水轻舟遇快风。
历历瑶琴怨遥夜，冷冷玉佩度秋空。
晚同宗豫少保自孙庄先行诣清河途中奉寄勉仁
杨士奇（明代）

载书先发赴前营，雨浥飞埃晚更晴。
人喜望家三舍近，马知归路四蹄轻。
风飘点点溪花送，日射行行野树明。
却忆今宵毡帐底，翠壶红烛伴双清。
过卢斜屯
张天赋（明代）

驿路春风暖，沙堤柳眼青。云联山不断，泉溜石无声。

雾气沾吟袖，莺花杂去旌。一鞭催瘦马，翘首望神京。
阁前紫薇花
胡宿（宋代）

高鬟美人髻，妆阁一何鲜。迷路来春后，开花近日边。

居常浇御水，动欲绚非烟。分润从仙掌，流薰自帝弦。

雅当翻药地，繁极曝衣天。色映芝泥熟，香交蕙炷燃。

吟残秋蕊脱，睡起午阴圆。应笑凭栏者，相看已几年。
满江红（送施德初）
毛幵（宋代）

东马严徐，名籍甚、西京人物。谁不羡、伏蒲忠鲠，演纶词笔。雅意中朝今小试，二年东郡弦风迹。数中兴、循吏两三人，公居一。

温诏趣，还丹阙。倾睿相，方前席。看云台登践，论思密勿。超览堂中遗爱在，几人同恋津亭别。顾倦游、云路仆登仙，心如失。
游仙诗十四章不必拟郭宏农也 其二
姚燮（清代）

毁心恃无欲，灵汩非至恬。试履不向途，终将遭危阽。

丹芽茁方不，真元隐已缄。玉瀣自霏屑，就之乃得沾。

达人宝一息，如守重关严。漫矜上池水，能浴高天蟾。
点绛唇雁来红 其一
朱祖谋（清代）

抬举西风，醉扶一捻鹃魂小。误花疑草。别样伤秋稿。

窥笑东邻，花妒宫妆好。秋娘觉。茜裙颠倒。收拾红情早。
次韵漕使张守二首
陈造（宋代）

政绩新皇眷，功名旧壮怀。
人才双立玉，笔势各排淮。
鹏路天惟咫，鲰生骨未埋。
行看仲淹弼，接武冠尧阶。
题瑞安宰朱元成乃祖云壑庄图
陈傅良（宋代）

功成不受富贵汙，轻舟翩然下五湖。
至今风流在姑苏，我复见此云壑图。
两坡乔木樛相扶，残山乘水千里余。
天际未知何有无，一苇横绝双风蒲。
杨花春岸秋莼鲈，在在着此儒仙臞。
世无宗师貌不如，谁其嗣之吾大夫。
伤春词寄紫元四首
白玉蟾（宋代）

孤村古馆雨凄凄，客里愁闻乌夜啼。
枕冷衾寒才闭目，春风吹转梦魂迷。
咏诸功臣像二十六首 其八 故翰林院学士承旨知制诰宋文宪公濂
王世贞（明代）

皇天厌元运，英主革其物。荡雪万象昏，被之以黼黻。

宋公始膺万，遂尔参密勿。一草十制成，顿回天颜悦。

远增鸡林织，近补龙衮阙。青宫重师资，抗表久始决。

金侈疏傅赐，诗荣贺监发。覆水忽不收，君恩长断绝。
鹭
潘柽（宋代）

银潢河限鹊查查，看得桥成度宝车。
如许风标无用处，年年分占水葓花。
金丹诗诀 其二十五
陈楠（宋代）

四时推运逐星杓，昼夜停分百刻昭。郑重元君重定式，细详时候已明标。
金沙赞
释智遇（宋代）

琅琅流水声，怀抱说情倾。
不识春风面，雪消梅影清。
夜雨铜湾舟次
孙鼎臣（清代）

霜柿深红枫叶殷，乱山凝碧水潺潺。乡心暮雨鸿飞急，暝色荒烟虎渡还。

苗女竹枝江上曲，羸兵栗子岭头关。皇华自古怀将母，况复羁愁过百蛮。
霜天晓角（祭双庙乐章）
杨均（宋代）

初献
丹楹转月。金绣纷幢钺。勋在有唐宗社，人千载、仰英烈。
维辰嗟尽节。故里昭虔揭。临御雍雍来下，歆初荐、俎羞洁。

亚献
当年宋壁。血拥河流赤。全护东南形胜，百易万、五神力。
人心同奋激。立此生民极。哀角载歌霜晓，奭斗琼、圣容怿。

终献
忠忱谊愊。对越如丹赤。缅想遗风余烈，犹身见、古颜色。
惟馨非黍稷。穆穆歆明德。簟滟芳彝须醉，回云旞、佑乡国。
赵子容任温州避开法终日看凹子而事自理又新
叶适（宋代）

法曹冗散人不管，闻道自要纷华损。
常平筑敖米山积，读书岂知米尘满。
归来依旧茅盖亭，焉得舍学干时卿。
不然天上读书去，蓬岛瀛洲无限清。
咏怀
白居易（唐代）

尽日松下坐，有时池畔行。行立与坐卧，中怀澹无营。

不觉流年过，亦任白发生。不为世所薄，安得遂闲情。